**NÁRODNÁ RADA SLOVENSKEJ REPUBLIKY**

**III. volebné obdobie**

Na rokovanie

Národnej rady Slovenskej republiky Číslo: ........../2004

**N á v r h**

**skupiny poslancov Národnej rady Slovenskej republiky**

**na vydanie zákona,**

**ktorým sa mení a  dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov.**

Návrh uznesenia:

Národná rada Slovenskej republiky

schvaľuje

návrh skupiny poslancov na vydanie zákona, ktorým sa mení a  dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov.

Predkladajú:

Branislav **Opaterný** .....................................

Jozef **Hurban** .....................................

Bratislava, február 2004

# **NÁRODNÁ RADA SLOVENSKEJ REPUBLIKY**

**III. VOLEBNÉ OBDOBIE**

**N á v r h z á k o n a**

**z ............... 2004,**

**ktorým sa mení a  dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov**

Národná rada Slovenskej republiky sa uzniesla na tomto zákone:

**Čl. I.**

Zákon č. 92/1991 Zb. o podmienkach prevodu majetku štátu na iné osoby v znení neskorších predpisov sa mení a dopĺňa takto:

**1.** V § 47c sa ruší odsek 7 a zároveň sa ruší poznámka pod čiarou k odkazu 15.

# **Čl. II.**

Tento zákon nadobúda účinnosť 1. júna 2004.

Dôvodová správa

Všeobecná časť

Pri poslednej novele predmetného zákona sa na základe pozmeňujúceho návrhu poslanca Jirku Malchárka dostalo aj ustanovenie § 47c odseku 7, ktoré umožňuje použiť výnos z prevodu majetku, ktorý je príjmom osobitného účtu ministerstva aj na úhradu nákladov spojených s realizáciou významných investícií, čo je v príkrom rozpore s Programovým prehlásením vlády z novembra 2002, podľa ktorého možno príjmy z privatizácie využívať len na zníženie verejného dlhu alebo na reformy dôchodkového systému a školstva.

Návrh zákona je v súlade s Ústavou Slovenskej republiky a zákonmi Slovenskej republiky, ako aj s medzinárodnými zmluvami, ktorými je Slovenská republika viazaná.

Vzhľadom na obsah doložky zlučiteľnosti nie je potrebná tabuľka zhody.

Realizácia navrhovanej právnej úpravy nemá žiadny dopad na rozpočet.

Doložka zlučiteľnosti

**návrhu zákona**

**s právom Európskych spoločenstiev a právom Európskej únie**

**1. Navrhovateľ právneho predpisu:**

Branislav Opaterný, Jozef Hurban

poslanci Národnej rady Slovenskej republiky

**2. Názov návrhu právneho predpisu:**

Návrh zákona, ktorým sa mení a  dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov

1. **Záväzky Slovenskej republiky vo vzťahu k Európskym spoločenstvám a Európskej únii:**

Návrh zákona svojou problematikou nepatrí medzi prioritné oblasti aproximácie práva uvedené v Európskej dohode o pridružení a ani medzi priority odporúčané v Bielej knihe. Problematika návrhu zákona nie je prioritou podľa Partnerstva pre vstup. Nie je prioritou podľa screeningu 2002 a nie je prioritou podľa NPAA. Návrh zákona nepatrí medzi prioritné úlohy vlády Slovenskej republiky podľa Plánu legislatívnych úloh vlády Slovenskej republiky na rok 2003.

Slovenská republika nemá v danej oblasti žiadne negociačné požiadavky.

**4. Problematika návrhu právneho predpisu:**

1. je upravená v práve Európskych spoločenstiev: bezpredmetné
2. nie je upravená v práve Európskych spoločenstiev: bezpredmetné
3. je upravená v práve Európskej únie: bezpredmetné
4. nie je upravená v práve Európskej únie: bezpredmetné

**5. Stupeň zlučiteľnosti návrhu právneho predpisu s právom Európskych spoločenstiev a**

**právom Európskej únie:**

Vzhľadom na vnútroštátny charakter upravovanej problematiky bezpredmetné.

**6. Gestor:**

Bezpredmetné

**7. Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie:**

Bez účasti expertov.

***Osobitná časť***

**K čl. I**

**K § 47c**

Na základe Programového prehlásenia vlády je možné príjmy z privatizácie využívať len na zníženie verejného dlhu alebo na reformy dôchodkového systému a školstva.

**K čl. II**

Účinnosť zákona sa navrhuje od 1. júna 2004.

Bratislava, 12. februára 2004

Branislav Opaterný, v. r.

poslanec Národnej rady Slovenskej republiky

Jozef Hurban, v. r.

poslanec Národnej rady Slovenskej republiky